Motorverkope gedy, uitvoere ly  Asof die motorbedryf nie genoeg uitdagings het met die tekort aan halfgeleier-mikroskyfies én die verskepingskrisis nie, was verlede maand se Transnet-staking die finale spyker in die doodskis vir uitvoere. Sewe van die vervaardigers – Mercedes-Benz, Ford, Volkswagen, Toyota, BMW, Nissan en Isuzu – voer groot getalle voertuie uit. Mercedes-Benz, Ford, Volkswagen, Toyota en BMW het in September ŉ fantastiese 40 264 voertuie nuit Suid-Afrika uitgevoer. In Oktober het hulle egter slegs 28 617 eenhede uitgevoer. In ŉ wêreld waarin daardie vervaardigers binne hul eie handelsmerke met fabrieke elders in die wêreld kompeteer kan sulke gebrek aan toevoer namens ons plaaslike vervaardigers kontrakte verloor. Die algehele motorbedryf dra tans omtrent 6,5% by tot Suid-Afrika se BBP. Mercedes-Benz was die sterkste uitvoerder in Oktober 2022 met 8 075 C-klas voertuie wat uit Oos-Londen uitgevoer is. Volgende was Ford wat 6 312 Rangers uit Pretoria kon uitvoer. Die derde plek behoort aan Volkswagen wat 5 331 Polos kon uitvoer uit Kariega. Slegs 99 eenhede skei Toyota (4 499) en BMW (4 400) in die vierde en vyfde plekke. Die sterkste handelsmerk in terme van plaaslike verkope met ŉ reusemarge is Toyota met ŉ verstommende 12 574 eenhede. Hul topmodelle is Hilux (3 336), Corolla Cross (2 014) en Urban Cruiser (1 820). Volkswagen sit in die tweede plek. Hulle het 6 750 voertuie plaaslik verkoop. Hul sterkste modelle was die Polo Vivo (1 583), Polo (809) en T-Cross (643). Die derde plek is weer deur Suzuki gevul. Hul gewildste model is beslis hul Swift (1 693) en dan hul Vitara Brezza (750). Hyundai (2 703) en Haval (2 602) rond die topvyf af. Plekke ses tot tien lyk só: Ford (2 458), Isuzu (2 187), Renault (2 011), Kia (2 011) en Chery (1 229). Die topvyf passasiervoertuie in Oktober was: Toyota Corolla Cross 2 014 Toyota Urban Cruiser 1 820 Suzuki Swift 1 693 Volkswagen Polo Vivo 1 583 Volkswagen Polo 809 Die Toyota Corolla Cross Die topvyf ligtehandelsvoertuie was: Toyota Hilux 3 336 Ford Ranger 1 807 Isuzu D-Max 1 802 Toyota Hi-Ace 1 239 Nissan NP 200 1 096 Die staking het egter nie ŉ slegte invloed op plaaslike verkope gehad nie. Op ŉ jaargrondslag is daar steeds ŉ 11,4%-verhoging in plaaslike verkope. Die handelaarnetwerk is verantwoordelik vir 82,6% van daardie verkope.